TENGGARONG-Sungai Belayan yah hak anak leh sungai Mahakamnya nya ada di odah etam kutai kartanegara. sepanjangan aer Mahakam ne ada 4 kecamatan nya ada di situ. Mun di muaranya Kota Bangun, amun di hulunya lagi Tabang. Sekalinya ada 5 buting jembatannya bentangi sungai Mahakam nya ada di situ.
5 buting jembatan nya bentangi di sungai Belayan ne sebuting jembatan maha nya di polahkan sida ngan waja segala beton, ne namai leh bubuhannya jembatan Kuning..amun jembatan Kuning ne dipolahkan sida 7 nya tahun lalu sampai wayah ne ndik befungsi sama sekali, beda hak ngan jembatan Merdeka nya di polahkan sida waktu tu tahun 1980 han, kesahnya jembatan Merdeka ne nyambongkan kampong Sidomulyo ngan 2 kampong nya di seberangnya Dila Talang ngan Umak Bekuay. Biar jembatan tu bujur hebat pondasinya, mana sederhana jua, panjangnya aja 103 ngan lebar 203, tapi ya hak tu, mandik bisa hak segala oto kawa lewat di situ.
Amun dasar nya tu di susun sida ngan papan ulin tetebal 2 senti, mana begantong pulang hak jembatan tu tapi kuat leh di beri sida ngan 2 buting kawat sleng wadah nyanggainya, nya d atasnya tu ada jua d beri sida tali waja 2 buting ukuran halus, tapi kuat beneh leeh, amun endik njeratnya kuat kuat beneh , bejatuan maha hak kendia amun bubuhannya lewat situ.
Amun Camat Tabang sida busu Drs. Andrie Libia Zainudin nyebutkan, amunnya kawat sleng ne hak nya jadi intinya biar jembatan ne kuat beneh, nya aja bisa nahani beban sampai 2 ton asal nya lewat di jembatan tu begegamatan , nya di kawakan lewat di situ tu bemotor ngan sepeda maha, mun belewatan dua buting motor maseh kawa beneh, masalahnya motor tu ndik tapi berat,” bunyi busu Andrie tu jua.
Apa lagi jembatan tu dah mulai berusakan, mana papannya dah betebokan mana mulai dah ndak jabok jua, segala besinya odah nyanggai tu gin dah mulai jua bepatahan, maklum hak leh jembatan ne dah tuha, naah amun nya tegak tu, kawa beneh hak di baiki begegamatan, tapi mun kawat sleng nya beukuran bulat 3 sentimeter tu kawa aja hak maseh betahan kurang lebeh 10 tahunan. Bunyi kesah sida di tabang jembatan ne dah beumur 30 tahunan mulanya diongkosi leh bubuhan pengusaha HPH.(HMS.DI.I)
bjn_Latn bjn_Latn bjn_Latn bjn_Latn bjn_Latn